تھاریں گیدی ءِ دمکاں پہ ڈیواھے کشّگ لوٹیت
وت ءَ را بُن دئیگ لوٹیتّ یا ماھے کشّگ لوٹیت
وتی اِزم ءَ بِہ نندان ءُ بِہ ساچاں اندر ءَ تاں کد
وت ءَ چہ در کپگ لوٹیت تماشاھے کشّگ لوٹیت
اے جنگجائے جِتا رَند پد نہ آشنائیں نشانی اَنت
اے اھدءِمنزلاں نوکیں یَہ رُنگ راھے کشّگ لوٹیت
بگندئے کسّے رند گیری بکنت ءُ کسّے جاہ بیاریت
پمشکہ اَچ وت ءَ را بُرز کسھاھے کشّگ لوٹیت
ھمے کشکانی رَواھ ءَ زمانگ پد گری ءَ انت
تئ پیژگائے پھنات ءَ پناگاھے کشّگ لوٹیت
ترا آ نیمگ ءَ بلکیں من ءَ اے دیم ءَ گران کپتگ
میان ءَ ھر دو کوھانی یَہ رولاھے کشّگ لوٹیت
دلاپیں چونکی آں پہ گُژن مُرگان ءَ کوار ءَ انت
چشیں دھکان ءِ جوھان ءَ را جنگجاھے کشّگ لوٹیت
من ءَ در پہ دری دلمانگ انتّ ھلک ءَ ھما مردم
ھمائ چم ءِ کَل ءَ ھلک ءَ داواھے کشّگ لوٹیت
کماھگ لوٹیت چندے لال ءُ گوھر ماں تیاب لمبے
رھیم ءِ گندُک ءَ دید ءِ پہ بیگاھے کشّگ لوٹیت
رھیم رزا